Dodatna informacija

**Zakon o interventnem odvzemu medveda in volka**

**Populaciji rjavega medveda in volka v Sloveniji sta v ugodnem stanju in naraščata**

Populaciji volka in medveda sta bili na začetku 20. stoletja zaradi preintenzivnega lova in sistemskega zatiranja (nagrade, zastrupljanje, pasti) na robu izumrtja. Razvoj naravovarstvene zavesti, zakonodaje in upravljanja z velikimi zvermi je postopoma pripeljal do okrevanja populacij in nazadnje ugodnega stanja. Odkar s pomočjo genetskih metod zelo natančno spremljamo populaciji medveda in volka, lahko zanesljivo trdimo, da njuna številčnost naglo narašča. Danes ocenjujemo, da je na območju Slovenije prisotnih okrog 1000 medvedov in 75 volkov, ki se prostorsko širijo na območja, na katerih tradicionalno niso bili prisotni. Nastalo stanje povzroča premoženjsko škodo, konflikte in strah prebivalcev. Velike zveri imajo zelo velika območja aktivnosti (nekaj 100 km2) in tudi največji sklenjeni gozdni kompleksi Slovenije so premajhni, da zveri ne bi zahajale na območja, ki jih poseljuje človek.

**Ob preventivnih zaščitnih ukrepih je za zagotavljanje sobivanja z velikimi zvermi nujen tudi odstrel**

Preventivni ukrepi za zaščito premoženja in preprečevanje konfliktov (visoke elektro ograje, pastirski psi, medovarni kompostniki), ki so bili razviti v okviru razvojnih (evropskih) projektov, so danes del sistema varstva zaščitenih vrst v Republiki Sloveniji. Dejstvo, da trend škod na premoženju in ostalih konfliktov (npr. zahajanje medvedov v naselja) ne sledi naraščanju populacij medveda in volka, gre pripisati intenzivnim naporom in aktivnim ukrepom za ohranjanje teh populacij. Kljub uspehu aktivnih ukrepov, ti niso zadostni za preprečevanje konfliktov med človekom in velikimi zvermi, ki je nujno potrebno za dolgoročno ohranitev zavarovanih vrst. Tehnična varovanja, ki zmanjšajo škode, so lastnikom drobnice subvencionirana, je pa skupaj s pastirskim varovanjem ekonomsko zahtevna. Drugi predlagani ukrepi, kot so sterilizacija ali odselitev zveri v tujino, niso realno izvedljivi. Za sobivanje človeka in velikih zveri pri populaciji velikih zveri, kot jih imamo v Sloveniji, je potreben ukrep tudi odstrel, ki je glede na izkušnje uspešen ukrep za zagotavljanje sobivanja človeka in velikih zveri. Poudarjamo, da smo ob dolgoletnem izvajanju odstrela v Sloveniji uspeli izboljšali ohranitveni status rjavega medveda in volka v zelo ugodnega.

**Sobivanje ljudi in velikih zveri je ključna za ohranitev njihovih populacij**

Za dolgoročno ohranitev rjavega medveda, volka in drugih velikih zveri je nujna usklajenost s stopnjo tolerance oz. strpnost ljudi. Družbena nosilna zmogljivost okolja za velike zveri (stopnja družbene tolerance do prisotnosti v okolju) je glede na nastalo situacijo kritična. Za zagotavljanje dolgoročnega varstva velikih zveri je bistveno, da se družbena nosilna zmogljivost ne preseže. V zadnjih letih je bil odstrel oz. odvzem obeh vrst na pobudo nevladnih organizacij in odločitvi upravnega sodišča večkrat ustavljen. posledica je podvojitev števila konfliktov med človekom in velikimi zvermi na primerljivo obdobje lani, o čemer pričajo številni dogodki na podeželju in velika medijska odmevnost tematike. Odstrel je eden izmed nujnih ukrepov za zagotovitev sobivanja med človekom in velikimi zvermi.

**Zakaj potrebujemo interventni zakon?**

Država je med drugim dolžna varovati zdravje in varnost prebivalcev, hkrati pa zagotoviti dolgoročno varstvo zavarovanih živalskih vrst. Zato je glede na nastalo stanje bila primorana sprejeti interventni zakon, ki omogoča poseganje v populaciji rjavega medveda in volka z namenom preprečevanja konfliktov, hkrati pa ne ogroža ugodnega stanja populacij obeh živalskih vrst. Hkrati z odstrelom so se izvajali in se bodo tudi v prihodnje izvajali preventivni ukrepi za zaščito premoženja in preprečevanje konfliktov.

Pri vzdrževanju ravnovesja, ki je nujno za ohranitev ugodnega stanja populacij teh vrst, moramo konstruktivno sodelovati vsi, ki želimo delovati v dobro narave in ljudi. Nastala situacija je pripeljala do polarizacije družbe, ki lahko vodi do znižanja tolerance do velikih zveri, kar je največja grožnja za njihov obstoj. Enostranske rešitve niso primerne za reševanje kompleksnega vprašanja sobivanja človeka in velikih zveri.